(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΤΜΗΜΑ ΔΙΑΚΟΠΗΣ ΕΡΓΑΣΙΩΝ ΒΟΥΛΗΣ

ΘΕΡΟΥΣ 2018

ΣΥΝΕΔΡΙΑΣΗ ΣΤ΄

Τρίτη 31 Ιουλίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.
3. Αναφορά στη φονική πυρκαγιά στο Μάτι, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επίκαιρης ερώτησης προς τον Υπουργό Εθνικής Άμυνας, με θέμα: "Ελληνικά Αμυντικά Συστήματα (ΕΑΣ)", σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΡΕΜΑΣΤΙΝΟΣ Δ. , σελ.

Β. Επί της αναφοράς στη φονική πυρκαγιά στο Μάτι:
ΚΟΥΒΕΛΗΣ Φ. , σελ.
ΛΟΒΕΡΔΟΣ Α. , σελ.

Γ. Επί της επίκαιρης ερώτησης:
ΚΟΥΒΕΛΗΣ Φ. , σελ.
ΛΟΒΕΡΔΟΣ Α. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΤΜΗΜΑ ΔΙΑΚΟΠΗΣ ΕΡΓΑΣΙΩΝ ΤΗΣ ΒΟΥΛΗΣ

ΘΕΡΟΥΣ 2018

ΣΥΝΕΔΡΙΑΣΗ ΣΤ΄

Τρίτη 31 Ιουλίου 2018

Αθήνα, σήμερα στις 31 Ιουλίου 2018, ημέρα Τρίτη και ώρα 18.06΄, συνήλθε στην Αίθουσα της Γερουσίας του Βουλευτηρίου το Τμήμα Διακοπής Εργασιών της Βουλής (Α΄ σύνθεση) για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 26-07-2018 εξουσιοδότηση του Τμήματος (Α΄ σύνθεση) επικυρώθηκαν με ευθύνη του Προεδρείου τα Πρακτικά της Ε΄ συνεδριάσεώς του, της Πέμπτης 26 Ιουλίου 2018 σε ό,τι αφορά την ψήφιση στο σύνολο των σχεδίων νόμου: 1) «Κύρωση Συμβάσεων μεταξύ του Ελληνικού Δημοσίου και του Γενικού Νοσοκομείου Χανίων και της Επιτροπής Εκτελεστών Διαθήκης Γ.Γ. Μαλινάκη και του Γενικού Νοσοκομείου Κεφαλληνίας και των εκτελεστών της διαθήκης της Μαρίας (Μαίρης) Βεργωτή αντίστοιχα και λοιπές διατάξεις» και

2) «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας (ενσωμάτωση της Οδηγίας 2015/849) και άλλες διατάξεις»).

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα η επίκαιρη ερώτηση που θα συζητηθεί είναι μία, λόγω της λειτουργίας των Τμημάτων. Η Βουλή συνεδριάζει σε Τμήματα και περιορίζονται οι ερωτήσεις προς τους Υπουργούς.

Επιτρέψτε μου, όμως, πρώτα να αναφέρω τις επίκαιρες ερωτήσεις που δεν θα συζητηθούν.

Η πρώτη με αριθμό 23/25-7-2018 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Διοικητικής Ανασυγκρότησης, με θέμα: **«**Η Κυβέρνηση καλύπτει τους τέσσερις Υπουργούς που έλαβαν τα στοιχεία των φακέλων των υποψηφίων Γραμματέων», δεν θα συζητηθεί λόγω κωλύματος της αρμόδιας Υπουργού Διοικητικής Ανασυγκρότησης κ. Γεροβασίλη. Αιτία: φόρτος εργασίας.

Η έκτη με αριθμό 21/25-7-2018 επίκαιρη ερώτηση της Ανεξάρτητης Βουλευτού Β΄ Αθηνών κ. Αικατερίνης Παπακώστα - Σιδηροπούλου προς την Υπουργό Πολιτισμού και Αθλητισμού, με θέμα: «Ίδρυση Ακαδημίας Τεχνών», δεν θα συζητηθεί λόγω κωλύματος της Υπουργού Πολιτισμού και Αθλητισμού κ. Λυδίας Κονιόρδου. Αιτία: Θα παραβρεθεί στην κηδεία της Χρύσας Σπηλιώτη, θύμα της πυρκαγιάς στις 23-7-2018 στο Μάτι Αττικής.

Η τρίτη με αριθμό 19/24-7-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εξωτερικών, με θέμα: «Περί των διώξεων που υφίσταται από τις σκοπιανές αρχές ο Αρχιεπίσκοπος Αχρίδος κ. Ιωάννης» δεν θα συζητηθεί λόγω κωλύματος του Αναπληρωτή Υπουργού Εξωτερικών κ. Γεωργίου Κατρούγκαλου. Αιτία: φόρτος εργασίας.

Η τέταρτη με αριθμό 24/26-7-2018 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, με θέμα: «Προβλήματα στη λειτουργία του Κέντρου Φυσικής Ιατρικής και Αποκατάστασης Αμφιλοχίας (ΚΕΦΙΑΠ)», δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη. Αιτία: Ανειλημμένες υποχρεώσεις.

Επίσης, η έβδομη με αριθμό 1/12-7-2018 επίκαιρη ερώτηση του Βουλευτή Α΄ Πειραιά του Λαϊκού Συνδέσμου - Χρυσής Αυγής κ. Νικολάου Κούζηλου προς τον Υπουργό Εσωτερικών, με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα. Αιτία: Δεν συζητείται.

Επίσης, η πέμπτη με αριθμό 17/23-7-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υποδομών και Μεταφορών, με θέμα: «Νομοθετικές ρυθμίσεις για fast track διαδικασίες σχετικά με τα αντιπλημμυρικά έργα στη Μάνδρα Αττικής», δεν θα συζητηθεί

Εισερχόμαστε, λοιπόν, στη συζήτηση της μοναδικής επίκαιρης ερώτησης, της δεύτερης με αριθμό 20/24-7-2018 του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Εθνικής Άμυνας, με θέμα: «Ελληνικά Αμυντικά Συστήματα (ΕΑΣ)».

Θα απαντήσει ο Αναπληρωτής Υπουργός Εθνικής Άμυνας κ. Κουβέλης.

Παρακαλώ, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ.

Κύριε Υπουργέ, θέλω να σας ευχαριστήσω που είστε σήμερα εδώ, καθώς και για το συνεργατικό πνεύμα που σας διακρίνει τον καιρό που είστε Υπουργός, σε σχέση τουλάχιστον με τον κοινοβουλευτικό έλεγχο.

Θέλω να σας πω ότι και η ερώτησή μου αυτή, που είναι η τέταρτη -έχω κάνει τρεις στον κ. Βίτσα και έχω προκαλέσει ως υπεύθυνος Αμύνης του Κινήματος Αλλαγής και μία συζήτηση στη Διαρκή Επιτροπή- χαρακτηρίζεται, κατά τη γνώμη μου, από ήπιο ύφος. Μάλιστα, στον τρόπο που αντιπολιτεύομαι την Κυβέρνηση στα θέματα της άμυνας στηρίζονται ενδεχομένως ορισμένοι, εις εξ αυτών ο Πρόεδρος των ΕΑΣ, για να πει ότι με το ΠΑΣΟΚ τα είχε καλά και ότι εξ αυτού του λόγου ο δικός μας αντιπολιτευτικός λόγος είναι χαμηλός.

Εγώ τον κύριο δεν τον γνωρίζω και θέλω να ενημερώσω το Τμήμα, κύριε Πρόεδρε, ότι είμαι υπεύθυνος στα θέματα αμυντικής πολιτικής από τις εκλογές του 2015 συνεχώς. Δεν είχα καμμία διάθεση να επιδείξω κλίμα περιορισμένης –για ύποπτους λόγους- αντιπολίτευσης. Αντιθέτως, είμαι στις επάλξεις και μάλιστα με πάρα πολύ έντονο τρόπο. Όλη η Ελλάδα το λέει αυτό.

Συνεπώς στους ανθρώπους που ανησυχούν για συναλλαγές κάτω από το τραπέζι με το Υπουργείο Άμυνας, θέλω να τους πω να μην ανησυχούν. Έχουμε δημιουργικό πνεύμα, γιατί θέλουμε να προσφέρουμε –στο μέτρο των δυνάμεών μας ως κόμματος της Αντιπολίτευσης- στη διάσωση των Ελληνικών Αμυντικών Συστημάτων.

Η επίκαιρη ερώτησή μου έχει τέσσερα ερωτήματα και σ’ αυτά επικεντρώνομαι απλώς επιγραμματικά, κατά κυριολεξία, να τα αναφέρω.

Πρώτον, ο κ. Βίτσας υποσχέθηκε 40 εκατομμύρια ευρώ ενίσχυση προς τα ΕΑΣ ως ένα μέτρο επικαιροποίησης –συγγνώμη για τον όρο- του προγράμματος διάσωσης της κ. Γεννηματά. Τι γίνεται μ’ αυτά τα χρήματα;

Δεύτερον, έχουμε παράπονα, αιτιάσεις, ότι πολλές συμβάσεις είναι ανεκτέλεστες λόγω ελλείψεως ειδικού προσωπικού. Τι γίνεται με το θέμα αυτό;

Τρίτον, τέσσερα χρόνια τώρα με Κυβέρνηση ΣΥΡΙΖΑ - ΑΝΕΛ έχουμε υπογραφή νέων συμβάσεων που αφορούν στα ΕΑΣ και κινητοποιούν τις δυνάμεις τους;

Τέταρτον, γιατί παραιτήθηκε η ελέγκτρια του Υπουργείου Οικονομικών;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, παρακαλώ, έχετε τον λόγο.

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Κύριε συνάδελφε, σας βεβαιώνω ότι προσωπικά κρατώ τον δημιουργικό ρόλο που θέλετε να έχετε –και τον έχετε- με την ασκούμενη διαδικασία του κοινοβουλευτικού ελέγχου. Τίποτα περισσότερο, τίποτα λιγότερο. Κρατώ όμως την παρατήρηση, όσο και την επισήμανση που κάνατε.

Άκουσα πολύ προσεκτικά τα ερωτήματά σας, αλλά και την αναφορά σας στο σχέδιο αναδιάρθρωσης του 2013. Με την ευκαιρία αυτή, θέλω να ξεκινήσω απαντώντας και επισημαίνοντας ότι η συμφωνία τότε με το Eurogroup, στην οποία ουσιαστικά αναφέρεστε στην ερώτησή σας, κάθε άλλο παρά σχέδιο διάσωσης της εταιρείας μπορεί να χαρακτηριστεί.

Και εξηγούμαι: Πιο συγκεκριμένα, κατά το πρώτον προέβλεπε μείωση του προσωπικού και ειδικότερα τη λειτουργία των ΕΑΣ ΑΒΕΕ με μέγιστο αριθμό εργαζομένων τους πεντακοσίους. Ουσιαστικά, δηλαδή, καθιερωνόταν ένα πρόγραμμα εθελουσίας εξόδου μετά τη διάσπαση και τον σχηματισμό των νέων ΕΑΣ, ώστε οι απασχολούμενοι σ’ αυτή την επιχείρηση να μειωθούν. Το κόστος της εθελουσίας εξόδου εκτιμήθηκε σε 6,6 εκατομμύρια ευρώ και, φυσικά, επιβάρυνε τον κρατικό προϋπολογισμό.

Κύριε συνάδελφε, έχετε υπ’ όψιν σας ότι το πρόγραμμα αναδιάρθρωσης, το οποίο αναφέρετε και υπερασπίζεστε, προέβλεπε το κλείσιμο των εργοστασίων της εταιρείας και μάλιστα όχι ενός, αλλά δύο εργοστασίων. Συνολικά σήμερα λειτουργούν τέσσερα εργοστάσια, στον Υμηττό, στο Λαύριο, στο Αίγιο και στη Μάνδρα. Με το πρόγραμμα αναδιάρθρωσης του παρελθόντος, στο οποίο αναφερθήκατε προβλεπόταν η σταδιακή συρρίκνωση της εταιρείας με κλείσιμο παραγωγικών μονάδων, διακοπή δηλαδή των εργασιών, κλείσιμο και μεταφορά των παραγωγικών δραστηριοτήτων του συγκροτήματος εργοστασίου Ελευσίνας, καθώς και διακοπή των εργασιών, κλείσιμο του συγκροτήματος εργοστασίου της Μάνδρας και ταυτόχρονη μείωση του προσωπικού.

Ευτυχώς η Μάνδρα εξακολουθεί και υφίσταται ακόμα και σήμερα ως παραγωγικός τομέας.

Αυτό που καταφέραμε ως εποπτεύων Υπουργείο ήταν να κλείσει μόνο το εργοστάσιο της Ελευσίνας και να μεταβιβαστεί η έκταση του εργοστασίου στα ΕΛΠΕ, αποφέροντας στα ταμεία της εταιρείας περίπου 25,69 εκατομμύρια ευρώ, δηλαδή πάνω στη δική σας πρόνοια του κλεισίματος του εργοστασίου φροντίσαμε τουλάχιστον να επιτύχουμε ανταποδοτικά το μεγαλύτερο δυνατό όφελος για την εταιρεία. Μάλιστα, προκειμένου να επισπευσθεί η διαδικασία και να διευκολυνθεί η διαδικασία πώλησης του οικοπέδου της Ελευσίνας, προχωρήσαμε σε νομοθετική ρύθμιση όπου η εταιρεία, πρώτον, απαλλάχθηκε από την έκδοση Πιστοποιητικού Ενεργειακής Απόδοσης και βεβαιώσεις μηχανικού και, δεύτερον, έλαβε πιστοποιητικά φορολογικής διοίκησης και πιστοποιητικά ΕΝΦΙΑ.

Απόρροια των ρυθμίσεων ήταν η επιτυχής πώληση του οικοπέδου Ελευσίνας και η είσπραξη από την εταιρεία ποσού 12.845.000 ευρώ η πρώτη δόση και το ποσό των 6.422.000 ευρώ, δηλαδή η δεύτερη δόση, ποσά κρίσιμα για τη ρευστότητα της εταιρείας. Απομένει ακόμη ένα ποσό είσπραξης της τάξης των 3,5 εκατομμυρίων ευρώ ως υπόλοιπο και εκτιμάται ότι θα ολοκληρωθεί η αποπληρωμή στις αρχές του Οκτωβρίου του τρέχοντος έτους.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αναπληρωτή Υπουργού)

Κύριε Πρόεδρε, θα ήθελα για λίγο την ανοχή σας.

**ΠΡΟΕΔΡΕΥΩΝ (Δημήτριος Κρεμαστινός):** Συνεχίστε, κύριε Υπουργέ.

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Και συνεχίζω, αγαπητέ συνάδελφε, για να σας αναφέρω την κατάσταση και τη βάση πάνω στην οποία έπρεπε να εφαρμοστεί το σχέδιο που αναφέρετε εσείς, το σχέδιο αναδιάρθρωσης της τότε κυβέρνησης.

Είμαι βέβαιος πως γνωρίζετε σε τι ποσό ανέρχονταν οι σωρευμένες ζημίες της εταιρείας μέχρι τον Δεκέμβριο του 2014, στο 1,37 δισεκατομμύρια ευρώ –και το επαναλαμβάνω- 1.378.305.000 ευρώ. Κατά τα άλλα, τα δάνεια ήταν 422.992.823 ευρώ.

Η εταιρεία από το 2002 μέχρι το 2014 είχε λάβει δάνεια με την εγγύηση του ελληνικού δημοσίου μαζί με χρηματοδοτήσεις από το ίδιο το δημόσιο ύψους 1,26 δισεκατομμυρίων ευρώ μεσοσταθμικά, περίπου 105 εκατομμύρια ευρώ ετησίως χωρίς να υπάρξει καμμία αναδιάρθρωση, βελτίωση ή ακόμη, αν θέλετε, και νέα παραγωγική γραμμή και γενικότερα παραγωγική ανασυγκρότηση.

Και προχωρώ. Στις 20-11-2017 εκδόθηκε από την Ευρωπαϊκή Επιτροπή η απόφαση για την ανάκτηση 55 εκατομμυρίων ευρώ. Η απόφαση αφορά σε παράνομες κρατικές ενισχύσεις που συντελέστηκαν κατά τα έτη 2004 - 2011. Αυτό που εν τέλει εμείς πετύχαμε -μη μπορώντας φυσικά να αποφύγουμε την εφαρμογή της απόφασης- ήταν μετά από συναντήσεις μας με την ΚΕΜΚΕ και τη DG COMP να επιτύχουμε την κοινή παραδοχή από όλα τα μέρη ότι η όποια ανάκτηση κρατικών ενισχύσεων θα βαρύνει αποκλειστικά και μόνο τα Ελληνικά Συστήματα Παραγωγής Πολιτικών Προϊόντων –επαναλαμβάνω Πολιτικών Προϊόντων- και τις δύο θυγατρικές που αναφέρονται στο πολιτικό σκέλος. Δηλαδή δεν επιβαρύναμε κι άλλο τα Ελληνικά Αμυντικά Συστήματα.

Τώρα έρχομαι στο επιχειρησιακό σχέδιο: Πράγματι, τον Σεπτέμβριο του 2016 ο προκάτοχός μου κ. Βίτσας ενημέρωσε την αρμόδια επιτροπή της Βουλής για το Νέο Επιχειρησιακό Σχέδιο 2017-2020 των ΕΑΣ, το οποίο βρίσκεται σήμερα σε σημείο επικαιροποίησης, αφού πλέον είναι ορατό ότι η Συμφωνία Αναδιάρθρωσης του 2013 δεν επρόκειτο να βοηθήσει, να συνδράμει στην ευημερία της εταιρείας. Αυτό το σχέδιο βασίστηκε στα δεδομένα και τις εκτιμήσεις των πωλήσεων, υπογεγραμμένες και αναμενόμενες συμβάσεις με προσανατολισμό τη σταδιακή αύξηση του παραγωγικού έργου και την αξιοποίηση των δυνατοτήτων της εταιρείας σε τεχνογνωσία και παραγωγικό εξοπλισμό, με εσωτερική μετακίνηση προσωπικού, πρόσληψη εκτάκτου εργατοτεχνικού προσωπικού, αναλόγως των απαιτήσεων της εταιρείας.

Η αναφορά που κάνετε για τη χρηματοδοτική ενίσχυση της εταιρείας περί τα 40 εκατομμύρια ευρώ προέκυπτε από την ανάγκη χρηματοδότησης των παραγωγικών διαδικασιών της και μάλιστα για την περίοδο 2016-2017. Θα ανέρχονταν μάλιστα, στο παραπάνω ποσό, δεδομένης της δυσχέρειας δανεισμού από τον τραπεζικό τομέα και τη γενικότερη κατάσταση των ελληνικών τραπεζών.

Ίσως δεν είναι η πρώτη φορά που ακούγεται σε αυτήν την Αίθουσα αυτό, γιατί έχει επαναληφθεί από τον προκάτοχό μου, τον κ. Βίτσα, και θα συμφωνήσω σε αυτό. Το πρόβλημα της εταιρείας είναι δομικό. Δηλαδή, η τακτική των αλλεπάλληλων κρατικών χρηματοδοτήσεων, χωρίς αναπτυξιακό σχέδιο δεν οδηγεί σε τίποτε, σε κανένα αποτέλεσμα. Το αντίθετο. Αυτό που επιδιώκουμε κατά ένα μέρος, το πετύχαμε για το έτος 2017-2018 και είναι η χρηματοδότηση των παραγωγικών διαδικασιών να γίνεται εξ ιδίων δυνάμεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Ολοκληρώνω, κύριε Πρόεδρε.

Αναφέρθηκα λίγο πριν στην πώληση της έκτασης του εργοστασίου της Ελευσίνας και προς αυτήν την κατεύθυνση οφείλουμε να κινηθούμε.

Υπάρχουν ανεκτέλεστες συμβάσεις -για να έρθω στο άλλο ζήτημα, που θέσατε- για πάνω από δεκαπέντε χρόνια, αγαπητέ συνάδελφε, οι οποίες έχουν πραγματικά κατά το κοινώς λεγόμενο κωλύσει. Μία από τις αιτίες είναι, πέρα από τη στρεβλή λειτουργία της εταιρείας, ότι συνήφθησαν με όρους δυσμενείς για τα ΕΑΣ, αφού το ύψος των προκαταβολών εκ μέρους της αναθέτουσας αρχής δεν επαρκούσε, καθόλου δεν επαρκούσε, για την αγορά των πρώτων υλών. Το αποτέλεσμα ήταν η επιβολή τεράστιων ποινικών ρητρών, αφού δεν είχε προβλεφθεί οροφή για τον καθορισμό του ύψους τους, αλλά παράλληλα υπήρξε απώλεια, δυστυχώς, της καλής φήμης της εταιρείας.

Επομένως, είναι αντιληπτό, καταλαβαίνετε, αγαπητέ συνάδελφε, ότι πρέπει να προχωρήσουμε σε λύσεις, οι οποίες θα δώσουν ώθηση στη γραμμή παραγωγής της εταιρείας, για να ξεπεράσει το πρόβλημα ρευστότητας, που διαθέτει. Και με αυτήν την επισήμανση σταματώ εδώ και θα επανέλθω.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Η σημερινή συζήτηση, κύριε Πρόεδρε, είναι μια ευκαιρία να συνεννοηθούμε. Θα κάνω μια αναδρομή κι εγώ, την οποία απέφυγα στην πρωτολογία μου, αφού ο Υπουργός χρειάστηκε να την κάνει στη δική του.

Πριν από λίγες ημέρες, κύριε Πρόεδρε, συναντηθήκαμε οι εκπρόσωποι των εργαζόμενων στα Ελληνικά Αμυντικά Συστήματα σε όλα τα εργοστάσια -ήταν περίπου τριάντα άτομα- η κ. Γεννηματά και εγώ. Εκεί έγινε μια αναδρομή στην πρώτη πρόταση, που υπήρχε για την αναδιάρθρωση των Ελληνικών Αμυντικών Συστημάτων και ήταν πραγματικά κοινωνικά ανάλγητη και την οποία η κ. Γεννηματά δεν δέχτηκε να εφαρμόσει.

Κατήρτισε ένα πρόγραμμα αναδιάρθρωσης της εταιρείας σε συμφωνία με τους εκπροσώπους των περισσοτέρων εργοστασίων, που προέβλεπε, χωρίς να είναι υπερβολική η απαίτηση για τον αριθμό, για πολύ υψηλό αριθμό εθελοντικών αποχωρήσεων από την εταιρεία. Συμφώνησαν σε έναν ελάχιστο αριθμό, αλλά αναγκαίο -στο κλείσιμο ενός εργοστασίου είναι η αλήθεια- στην ένωση των παραγωγικών δυνάμεων. Έγινε μια εκκαθάριση υποχρεώσεων και συμφώνησαν, κύριε Υπουργέ, να δοθεί στην εταιρεία ο αέρας των 75 εκατομμυρίων συν. Ανέλαβαν την υποχρέωση για προσλήψεις ειδικού προσωπικού, όχι μονίμων, για να επιτελέσουν συγκεκριμένες εργασίες στο πλαίσιο συμβάσεων, οι οποίες υπήρχαν και έμελλε στα επόμενα χρόνια να δουλέψει η εταιρεία, για να υπάρξει παραγωγή. Και μέσα από αυτό -συμφωνούμε εδώ- μέσα από τη δουλειά και την εκτέλεση συμβάσεων να προκύψει το μέλλον. Αυτό ήταν το σχέδιο.

Σας διαβεβαιώνω, κύριε Πρόεδρε -όχι επειδή ήμουν παρών, αλλά πολλές φορές που υπήρχαν συναντήσεις της κ. Γεννηματά με τον κ. Βενιζέλο, εγώ ως υπουργός Παιδείας είχα συναντήσεις με τον τότε Πρόεδρο του ΠΑΣΟΚ και συζητούσα με την κ. Γεννηματά και με τον κ. Βενιζέλο- για το πόσο σκληρή ήταν η αντίδραση της τότε τρόικα, για να γίνουν αυτά. Είμαι ένας έμμεσος μάρτυρας, δηλαδή, έχω ακούσει. Δεν το ήθελαν. Και με πολλή συζήτηση και η αλήθεια είναι με πειστικά επιχειρήματα, έγινε δεκτή η ελληνική πρόταση.

Έπεσε η Κυβέρνηση. Ανέλαβε το δίδυμο Καμμένος-Ήσυχος με αρμόδιο τον κ. Ήσυχο, του οποίου δεν του άρεσαν αυτά. Δεν του άρεσαν καθόλου αυτά. Δεν ήθελε συγχωνεύσεις, δεν ήθελε εθελουσία έξοδο, δεν ήθελε τίποτε απ’ όλα αυτά.

Ακύρωσε το προηγούμενο σχέδιο και τα πράγματα άρχισαν πάλι να πηγαίνουν από την ανάποδη, δηλαδή να συσσωρεύονται χρέη, να μην εκτελούνται συμβάσεις. Με τον κ. Ήσυχο, ο οποίος μόνο «ήσυχος» δεν ήταν, χάθηκε ένα χρονικό διάστημα κρίσιμο, οκτώ-εννέα μηνών, δηλαδή έξι δικοί του και δύο-τρεις του επόμενου. Έφερε τα πάνω-κάτω, όχι με την καλή έννοια. Ακύρωσε το πρόγραμμα, το πήγε -επαναλαμβάνω- περίπου εννέα μήνες πίσω. Δηλαδή, πέντε-έξι δικοί του -όσους έμεινε- και οι υπόλοιποι μέχρι να αναλάβει ο επόμενος και μέχρι να καταλάβει τι γίνεται, καθώς χρειάζεται χρόνος. Ο κ. Βίτσας χρειάστηκε χρόνο. Συσσωρεύτηκαν τα χρέη, άρχισαν τα προβλήματα, όπως το πρόβλημα στους προσωπικούς λογαριασμούς των μελών της νέας διοίκησης. Ήταν άδικο, αλλά τι να κάνουμε; Έτσι είναι τα πράγματα. Και όλη αυτή η αναστάτωση έφερε την εταιρεία πάλι με λειτουργικές ανάγκες 100 εκατομμυρίων ευρώ τώρα. Τώρα. Από 75 συν στα 100 πλην.

Εγώ λέω, κύριε Υπουργέ, ότι αυτά είναι καλά να τα λέμε, να ανταλλάσσουμε επιχειρήματα και ο πολίτης που μας ακούει βγάζει συμπεράσματα. Το ζητούμενο είναι τι θα γίνει τώρα. Άρα, αποδέχομαι ως σημείο ενάρξεως αυτής της συζήτησης το τι θα κάνουμε τώρα.

Η κυρία Πρόεδρος του Κινήματος Αλλαγής επικοινώνησε με τον κ. Τσακαλώτο. Έτσι είχαμε αποφασίσει. Είχαμε αποφασίσει η ίδια να κάνει αυτήν την επικοινωνία και εγώ να φέρω το θέμα στη Βουλή, πράγμα το οποίο κάνω και σας ευχαριστώ που είστε εδώ. Θα μπορούσατε να μην είχατε έλθει, όπως κάνουν άλλοι συνάδελφοί σας. Λέμε τώρα: υπάρχει περίπτωση με τα χρήματα που μπορεί να δώσει το Υπουργείο Οικονομικών να γίνει κάτι; Υπάρχουν συμβάσεις εν όψει; Υπάρχει δυνατότητα να εκτελεστούν υφιστάμενες συμβάσεις;

Και ένα απλό ερώτημα: Τι κάνουν τώρα τα Ελληνικά Αμυντικά Συστήματα; Παράγουν κάτι; Άρα, μπορούμε να πιστεύουμε ότι υπάρχει μέλλον και να δίνουμε πραγματικό κουράγιο στους εργαζόμενους, οι οποίοι πια φοβούνται ότι θα έλθει το τέλος τους, σε αυτήν την περίοδο της κρίσης; Γι’ αυτό θεωρώ ότι μπορεί να είναι παραγωγική η συζήτησή μας.

Κλείνω, κύριε Πρόεδρε, μιλώντας σε σας και όχι στον παριστάμενο Υπουργό. Δεν μπορώ σήμερα στη Βουλή, αγορεύοντας, να αγνοήσω αυτό που έχει συμβεί σε δεκάδες συμπολίτες μας, που είτε έχουν πεθάνει, έχουν χάσει τη ζωή τους, είτε έχουν χάσει δικούς τους ανθρώπους, την περιουσία τους στην καταστροφή, ανθρώπινη, οικολογική, που έχει συμβεί με τις πρόσφατες πυρκαγιές. Η κριτική στην Κυβέρνηση -δεν θα πάρω πάνω από τριάντα δευτερόλεπτα- συγκεντρώνεται πια και αποδίδεται με λέξεις όπως: ανεπάρκειες, παραλείψεις, λάθη, κυνισμός στη διαχείριση των ανθρώπων και του πόνου τους. Πρόβλημα με τη μη έγκαιρη εκκένωση, πρόβλημα με μια κυβερνητική σύσκεψη το βράδυ, που ενώ υπήρχαν νεκροί η σύσκεψη προφασιζόταν ότι δεν υπάρχουν. Συγγνώμη δεν έχει ακόμα ζητηθεί. Μια ειλικρινής συγγνώμη συντετριμμένων ανθρώπων δεν έχει υπάρξει.

Απευθυνόμενος όμως σε σας και με την παρουσία ενός ανθρώπου των θεσμών θέλω να πω στην Αίθουσα αυτή ότι έχουμε μάθει επί χρόνια τις διδαχές του Κοινοβουλευτισμού και του Συνταγματικού Δικαίου. Η φράση «έχω πολιτική ευθύνη» συνεπάγεται την επόμενη φράση «και γι’ αυτόν τον λόγο παραιτούμαι». Το πρώτο σκέλος χωρίς το δεύτερο δεν έχει κανένα νόημα. Είναι θέμα δικαίου, είναι θέμα Συνταγματικού Δικαίου, είναι θέμα εθιμικού δικαίου που αφορά στο κοινοβουλευτικό πολίτευμα στη μήτρα του, στο αγγλικό πολίτευμα, είναι σταθερά όλων των κοινοβουλευτικών πολιτευμάτων. Αφού, λοιπόν, ο Πρωθυπουργός την ανέλαβε, στο ακέραιο όπως είπε, όφειλε και οφείλει πάραυτα να παραιτηθεί.

Ευχαριστώ, Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Πιστεύω ότι όλα αυτά τα σοβαρά θέματα θα συζητηθούν στη Βουλή, ίσως και τώρα, ίσως στην Ολομέλεια. Νομίζω ότι σήμερα δεν μπορεί να δοθεί καμμία απάντηση από το Προεδρείο.

Παρακαλώ, κύριε Υπουργέ, έχετε τον λόγο.

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Κύριε Πρόεδρε, δεν θα έκανα αναφορά στο θέμα αυτό, διότι είχα τη δυνατότητα σε προηγούμενη συνεδρίαση να εκφράσω την οδύνη μας, την οδύνη μου για τους νεκρούς, για εκείνους οι οποίοι δίνουν τη μάχη της ζωής και για τη μεγάλη καταστροφή που έγινε.

Απλώς θέλω να επισημάνω, κύριε συνάδελφε, ότι όλα αυτά τα οποία είπατε είναι ζητήματα τα οποία θα κριθούν, είναι ζητήματα τα οποία θα συζητηθούν και σε κάθε περίπτωση παρέλκει η οποιαδήποτε επιμέρους αναφορά από τη μεριά μου στα ζητήματα τα οποία θέσατε.

Πρέπει μόνο να επισημάνω και να αναφερθώ στη διαφωνία μου. Η πολιτική ευθύνη η οποία ανελήφθη από τον κύριο Πρωθυπουργό εκ των πραγμάτων δεν οδηγεί σε παραίτηση. Θεωρώ -η διαφωνία μου είναι δεδομένη και υπαρκτή- ότι σε καμμία περίπτωση όταν διατυπώνεται η φράση «αναλαμβάνω την πολιτική ευθύνη» δεν πρέπει να συνοδεύεται και από την οποιαδήποτε παραίτηση. Είναι μία διαφωνία, αν θέλετε και στο πλαίσιο της λειτουργίας των θεσμών στους οποίους αναφερθήκατε.

Έρχομαι, όμως, στο ζητούμενο, σχετικά με το ζήτημα που προέκυψε με την ελέγκτρια του Υπουργείου Οικονομικών. Πρέπει να σας πω ότι η δουλειά που κάνει η συγκεκριμένη ελέγκτρια είναι εξαιρετικά καλή. Παρεσχέθησαν εξηγήσεις από τη μεριά της εταιρείας, καθώς -θέλω να είστε βέβαιος γι’ αυτό- ενοχλήθηκα κι εγώ προσωπικά απ’ αυτό που είχε προκύψει αναφορικά με την ελέγκτρια, η οποία –επαναλαμβάνω- με ακεραιότητα και υπευθυνότητα έκανε και κάνει τη δουλειά της. Θεωρώ ότι οι εκατέρωθεν εξηγήσεις που δόθηκαν, εταιρείας και ελέγκτριας, ήταν επαρκείς και δεν θέλω να δώσω περισσότερη διάσταση.

Μάλιστα, θέλω να σας διαβεβαιώσω και να σας μεταφέρω τη βούληση της εταιρείας, δηλαδή του διοικητικού συμβουλίου, να συνεχιστεί η απρόσκοπτη και πλήρης διενέργεια των εσωτερικών ελέγχων, όπως μέχρι τώρα πραγματοποιούνταν.

Σχετικά με την πρόσληψη εκτάκτου προσωπικού, στο οποίο αναφερθήκατε, το 2014 με την πρόβλεψη της εθελούσιας αποχώρησης διακοσίων πενήντα περίπου εργαζομένων, χωρίς κριτήρια, μεγάλος αριθμός έπαψε να δουλεύει στην εταιρεία σε σημαντικά παραγωγικούς τομείς και χάθηκε σημαντική τεχνογνωσία. Σ’ αυτό το πλαίσιο εξετάζεται το ενδεχόμενο με την εταιρεία να εντάξει έκτακτο προσωπικό εργατοτεχνιτών αναλόγως των αναγκών παραγωγής και εφόσον οι απαιτήσεις είναι προφανείς και αυξημένες. Παράλληλα, για να καλυφθούν άμεσα οι όποιες ανάγκες σε τεχνικό προσωπικό, εφαρμόζεται ήδη η μετακίνηση του προσωπικού εντός των εγκαταστάσεων της Αττικής, όπως για παράδειγμα για τα εργοστάσια της Μάνδρας και του Λαυρίου.

Σε ό,τι αφορά στη χρηματοδότηση της εταιρείας στην οποία αναφερθήκατε, η εταιρεία την 12η Ιουλίου, δηλαδή λίγες μέρες πριν, υπέβαλε προς το Υπουργείο Οικονομικών αίτημα χρηματοδότησης ύψους 12,3 εκατομμυρίων ευρώ με την καταβολή μετρητών έναντι αύξησης του μετοχικού της κεφαλαίου. Επανήλθε με νέο αίτημα στις 27 Ιουλίου, δηλαδή τρεις μέρες πριν, ανακαθορίζοντας το ποσό σε 5,82 εκατομμύρια ευρώ, προκειμένου να αγοραστούν κυρίως πρώτες ύλες για την εκτέλεση -εδώ αναφέρω τι εκτελείται- των συμβάσεων Minimi και για φυσίγγια 76/62. Αυτός είναι ο κωδικός τους αριθμός. Γίνονται συζητήσεις και διεργασίες του ΥΠΕΘΑ με τον Υπουργό Οικονομικών και προσβλέπουμε σε θετικά αποτελέσματα, χωρίς να μπορώ να μιλήσω αυτήν τη στιγμή για το ακριβές ύψος του ποσού, γιατί θέλω να είμαι απόλυτα ακριβής.

Επίσης, είχε ζητηθεί από το Γενικό Λογιστήριο του Κράτους η επιχορήγηση προς την εταιρεία με το ποσό των 15 εκατομμυρίων ευρώ για εξόφληση υποχρεώσεων προς τη ΔΕΗ. Πρόκειται για τα 800 εκατομμύρια ευρώ που δόθηκαν από τον Ευρωπαϊκό Μηχανισμό Στήριξης στην Ελλάδα με σκοπό την εξόφληση ληξιπρόθεσμων υποχρεώσεων προς τρίτους. Σ’ αυτό το πλαίσιο ερευνήθηκε από το ΥΠΕΘΑ η δυνατότητα ένταξης και των οφειλών της εταιρείας προς τη ΔΕΗ, οι οποίες ανέρχονται σε 15 εκατομμύρια ευρώ και είναι απλήρωτη η ΔΕΗ από το 2012. Το Γενικό Λογιστήριο προχώρησε πρόσφατα στην εξόφληση των ληξιπρόθεσμων οφειλών της εταιρείας στη ΔΕΗ. Έχουν εξοφληθεί.

Επιπλέον, θέλω να σας διαβεβαιώσω ότι δεν τίθεται ζήτημα για τη μισθοδοσία των εργαζομένων, καθώς αυτή σε κάθε περίπτωση εξασφαλίζεται από τον κύριο μέτοχο της εταιρείας, που είναι το Υπουργείο Οικονομικών.

Όσον αφορά στην ενεργοποίηση παλαιών συμβάσεων, εξετάζεται η ρύθμιση της αύξησης των προκαταβολών, προκειμένου να αγοραστούν πρώτες ύλες και να υλοποιηθούν συμβάσεις συνολικού συστήματος ύψους 52 εκατομμυρίων ευρώ.

Κύριε συνάδελφε, θα σας μιλήσω de profundis για το θέμα, όπως έκανα και λίγο πριν. Εάν δεν αποκτήσει εξωστρέφεια αυτή η εταιρεία, εάν δεν εξασφαλίσει την παρουσία της στις αγορές, θα ανακυκλώνεται η ίδια υπόθεση. Με ρωτήσατε για συμβάσεις. Υπάρχουν ανεκτέλεστες συμβάσεις εδώ και δώδεκα και δεκαπέντε χρόνια. Λυπάμαι που το διαπιστώνουμε.

**ΑΝΔΡΕΑΣ ΛΟΒΕΡΔΟΣ:** Είναι εν ισχύι αυτές οι παλιές;

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Είναι εν ισχύι, αλλά είναι ανεκτέλεστες, διότι δεν υπήρχαν λεφτά, δεν υπήρχε η δυνατότητα αγοράς πρώτων υλών, με αποτέλεσμα να καθυστερεί.

**ΑΝΔΡΕΑΣ ΛΟΒΕΡΔΟΣ:** Οι πελάτες επιμένουν;

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Βεβαίως. Να σας φέρω ένα παράδειγμα. Το παράδειγμα βοηθάει στην κατανόηση των όσων ισχυρίζομαι. Υπήρχε μια παραγγελία κατασκευής κρανών, τα κράνη που φορούν οι στρατιωτικοί μας. Ε, σας πληροφορώ, αυτή είναι η ιστορία εδώ και δώδεκα χρόνια. Υπέβαλα αίτημα στο επιτελείο.

**ΑΝΔΡΕΑΣ ΛΟΒΕΡΔΟΣ:** Αυτός είναι ο Ελληνικός Στρατός.

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Υπέβαλα αίτημα και ερώτημα στο επιτελείο: «Τα χρειάζεστε τα κράνη αυτά»; «Τα χρειαζόμαστε». Έτσι, λοιπόν, συνεχίζεται αυτή η υπόθεση, παρά το γεγονός ότι θα μπορούσε το αρχηγείο, τα αρμόδια αρχηγεία των Ενόπλων Δυνάμεων να μας πούνε ότι δεν τα χρειαζόμαστε ή τα χρειαζόμαστε υπό άλλες προϋποθέσεις. Ευτυχώς τα χρειάζονται και πρέπει να δρομολογηθεί η κατασκευή τους, για να αποδοθούν και τα υπόλοιπα σε σχέση με την αρχική σύμβαση.

Κοντολογίς, υπάρχει αυτό το επιχειρησιακό σχέδιο με την αύξηση του κεφαλαίου που επιδιώκουμε για την αγορά πρώτων υλών και εφόσον αγοραστούν οι πρώτες ύλες είναι βέβαιο ότι θα δουλέψουν όλες οι γραμμές παραγωγής και να ελπίσουμε ότι έτσι θα αποκτηθεί και η αναγκαία εξωστρέφεια.

Είναι μεγάλη συζήτηση. Θα σας έλεγα ότι υπάρχουν δυνατότητες παρουσίας των ΕΑΣ και σε ξένες αγορές. Αυτό όμως προϋποθέτει την ευρωστία της εταιρείας και την ικανότητά της να συμπεριφέρεται εξωστρεφώς και όχι με την εσωστρέφεια η οποία επί χρόνια υπάρχει και υπάρχει ως η μεγάλη πληγή και το φρενάρισμα της εταιρείας.

Ετέθη ένα ερώτημα από τη μεριά σας. Ποια είναι η βούληση, ποια είναι η πρόθεση -και είναι σωστό το ερώτημά σας- αναφορικά με την παρουσία των ΕΑΣ; Τα θέλουμε τα Ελληνικά Αμυντικά Συστήματα; Πρέπει να σας πω ότι τα θέλουμε. Τα χρειαζόμαστε. Τα χρειαζόμαστε και γιατί δουλεύουν άνθρωποι εκεί και γιατί χρειάζονται τα ΕΑΣ οι Ένοπλες Δυνάμεις μας, με ό,τι έχει ως συνεπαγωγή αυτό το οποίο σας λέω και γιατί πράγματι είναι δυνατόν στη βάση μιας ουσιαστικής -όχι τυπικής- εξυγίανσης. Θα επιχειρήσουμε με την αύξηση του κεφαλαίου να έχουμε την εκκίνηση της εξυγίανσης και μπορούν να πάνε καλά.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ, κύριε Υπουργέ.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Τμήματος και ώρα 18.39΄ λύεται η συνεδρίαση για αύριο, ημέρα Τετάρτη 1η Αυγούστου 2018 και ώρα 12.00΄, με αντικείμενο εργασιών του Τμήματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**